הוועדה המיוחדת לעובדים זרים, כנסת 25, פרוטוקול מספר 53, 2024-02-20 00:00

אליהו (אלי) רביבו: צוהריים טובים, ברוכים באים לנוכחים, אני מתכבד לפתוח את ישיבת הוועדה לעובדים זרים בנושא עידוד יציאה מרצון של מסתננים ופעילות מינהל אכיפה ברשות האוכלוסין וההגירה

אליהו (אלי) רביבו:  אני אתחיל בשאלה שהעליתי לפני שעתיים, איך למען השם תומך משטר אינו בר הרחקה? אמנם קיבלתי התייחסות לכך

אליהו (אלי) רביבו:  אני מבין את המאמץ הכנה שלכם להתייחס לשאלה שלי, ואני חוזר עליה שוב פעם לא כי לא הבנתי את התשובה, אלא היא תוצאה ישירה שחוזרת על עצמה כבר כמה פעמים

אליהו (אלי) רביבו:  היא תוצאה ישירה של התסכול הרב שמלווה אותי בסוגיה הזאת

שונית שחר: אדוני, כמו שהסברנו בדיון הקודם, מדיניות על ההרחקה לאריתריאה היא מדיניות שהיא קיימת, היא כללית, אין בה חריגים

שונית שחר:  אי אפשר להרחיק אדם זה או אחר בגלל שהוא משתייך לקבוצה מסוימת

שונית שחר:  זו ההחלטה שהתקבלה

שונית שחר:  טענה בדבר תמיכה פוליטית או השתייכות למפלגה מסוימת נבחנת אגב הטיפול בבקשה למקלט מדיני

שונית שחר:  זה אומר שאם באמת אנחנו תוך כדי ההליך מבררים ומתברר שאותו אדם הוא תומך משטר, אז זו יכולה להיות עילה לדחיית הבקשה שלו למקלט מדיני

שונית שחר:  בין זה לבין ההרחקה שלו יש מרחק רב

שונית שחר:  עדיין הבקשה שלו למקלט תידחה

שונית שחר:  הוא לא יוכר כפליט אבל עדיין הוא יהיה מוגן

אליהו (אלי) רביבו: במה מורעים תנאיו של אותו מבקש מקלט שלא מוכר כפליט?     

יולי יואל אדלשטיין: הם לא מורעים

יולי יואל אדלשטיין:  הוא נשאר עם הרישיון ס(2)(א)(5) כמו שהוא היה לפני זה

שונית שחר: הוא לא מקבל תושבות ארעית

אליהו (אלי) רביבו: מה ההבדל בין מי שקיבל תושבות ארעית לבין מי שלא?     

יולי יואל אדלשטיין: במעמד

אליהו (אלי) רביבו: למה זכאי?     

יולי יואל אדלשטיין: מתוקף זה שהוא הוכר הוא זכאי לקצבת ביטוח לאומי, לבריאות, כל הדברים כמו תושב

אליהו (אלי) רביבו: והוא יכול גם לבחור לרשות המקומית?     

יולי יואל אדלשטיין: כן, חיובי

אליהו (אלי) רביבו: לכנסת הוא לא יכול לבחור

יולי יואל אדלשטיין: נכון

אליהו (אלי) רביבו: הוא יכול להיבחר לרשות מקומית? כי בדרך כלל העיקרון של הזכות לבחור ולהיבחר היא בקנה אחד עומדת

יולי יואל אדלשטיין: כמדומני שלא אבל אני לא בקיא בפרטים

שפי פז: ניסיתי לבדוק את זה בכל החוקים והתקנות

שפי פז:  באף מקום אין תשובה לזה

אליהו (אלי) רביבו: אני אשאל את מר מונים

אליהו (אלי) רביבו:  מה הסיבה שאתם לא מתכוונים לממש את הפוטנציאל הגלום בכמות שלכם כדי לשלוח נציגות אותנטית להיבחר למועצת עיר? אמנם אתם זוכים לשליחים מסורים ונאמנים שעובדים ימים ולילות כשליחים שלכם, אבל עדיין כמה שזה לא יהיה באמת מסור, זה עדיין לא כמו מישהו שמגיע מקרב הקהילה

אליהו (אלי) רביבו:  מה הסיבה שאתם לא בוחנים אפשרות להיבחר, לא רק לבחור?      

מונים אהרון: כמה דברים

מונים אהרון:  קודם כל אני חושב שבעקבות הדיון שהיה קודם יש פה עניין רציני שמדינת ישראל, כולל אותך בתור נציגה של המדינה, שמבחינתך אין שייכות לקהילה ולאוכלוסייה שנמצאת פה

אליהו (אלי) רביבו: לא הבנתי

אליהו (אלי) רביבו:  מה זאת אומרת אין שייכות?     

מונים אהרון: אומרים פעם אחר פעם שאנחנו לא שייכים למקום הזה

אליהו (אלי) רביבו: מה זאת אומרת מבחינת? אם הובנתי ככה כתוצאה מרמז, אז אני מתנצל, כנראה שנכשלתי בדרך העברת האינפורמציה

מונים אהרון: לא, זה לא רמז, אמרת את זה באופן מאוד ברור

אליהו (אלי) רביבו: אה, כן

אליהו (אלי) רביבו:  אתם גם לא תהיו שייכים אף פעם

אליהו (אלי) רביבו:  מכיוון שהחוק כבר מאפשר לכם, מקנה לכם כל כך הרבה זכויות, למה אתם לא מממשים אותן לגמרי ולא פועלים להיבחר גם כן?      

מונים אהרון: אם תרשה לי אני גם אתייחס לנקודה הזאת של השייכות

מונים אהרון:  התחלתי להשיב לך על השאלה הקודמת

אליהו (אלי) רביבו: אגב שייכות, זה גם בהגדרה

אליהו (אלי) רביבו:  זה לא רק תחושה

אליהו (אלי) רביבו:  זו הגדרה

אליהו (אלי) רביבו:  על פי מדיניות ההגירה של מדינת ישראל מי ששייך למדינה זה אך ורק מי שנולד כאן ו/או נולדו אבותיו, והוא בעל זכות השיבה, זאת אומרת שיש לו שורשים יהודיים מוכחים

אליהו (אלי) רביבו:  לצערי בשנים האחרונות ההחלטה הזאת התקהתה מאז שהחילו את סעיף חוק הנכד, אז גם מי שהוא לא יהודי ואין לו זיקה יהודית אלא הוא רק נכד של מישהו שאבא שלו פעם, אימא שלו כנראה הייתה יהודה, אז זו סיבה מספיק טובה להעלות אותו לארץ באותה חסות, אבל ברמת העיקרון במדינת ישראל זה הרציונל

אליהו (אלי) רביבו:  אמורים לחיות בה ואך רק מי שנולד פה או שהוא בעל זכות שיבה

אליהו (אלי) רביבו:  אתם לא עונים על אף אחת מההגדרות האלה, ואני אדליף לך איזשהו סוד, לעולם לא תענו

אליהו (אלי) רביבו:  במניפולציות שאתם מקיימים בחסות בג"ץ אתם כן מערימים ונמצאים פה, אבל זה עדיין לא אומר שאתם שייכים, בסדר?     

מונים אהרון: אני אוכל להשיב?     

אליהו (אלי) רביבו: ודאי

מונים אהרון: אוקיי

מונים אהרון:  אני אתייחס קודם לשאלה הראשונה

מונים אהרון:  מספר אנשים שהם מוגדרים כתושבים ויש להם זכות הצבעה הם מעטים מאוד מקרב האוכלוסייה הכללית של הפליטים, סודנים ואריתראים

אליהו (אלי) רביבו: כמה יש?      

מונים אהרון: בערך 4,000 מתוך 24

אליהו (אלי) רביבו: מה המדד הקובע למנדט? 4,000 לא מכניס מנדט?     

קריאה: תלוי באיזה עיר

אליהו (אלי) רביבו: יש לך מינימום במפתח

קריאה: בתל אביב אי אפשר

קריאה: זה לא נושא הדיון

אליהו (אלי) רביבו: זכותי להחליט אם אני שואל שאלות שהן גם לא בנושאי הדיון המוצהרים

מונים אהרון: שנית, לא כל האנשים האלה נמצאים באזור אחד

אליהו (אלי) רביבו: הבנתי, תודה רבה, ענית לי

מונים אהרון: אוקיי, אז אני אתייחס לשאלה השנייה של שאלת השייכות

אליהו (אלי) רביבו: לא שאלתי

מונים אהרון: דיברת על שאלת השייכות

אליהו (אלי) רביבו: אתה מבקש להשיב להתייחסות שלי אבל לא שאלתי

אליהו (אלי) רביבו:  מרשה לך

מונים אהרון: מבחינת ההגדרה, בתור תושב של מדינת ישראל אני מוגדר לפי חוק כשייך למקום הזה מתוקף התושבות שאני מחזיק בה

מונים אהרון:  אני מתייחס מבחינה תחושתית

מונים אהרון:  אני ורוב הקהילה חיה פה מעל 15 שנה

מונים אהרון:  חלק מהכמות הגדולה הם לא יצאו מישראל אפילו לדקה אחת מאז שנכנסו למדינת ישראל

מונים אהרון:  החיים האלה, ה-15 שנים האלה שאנשים נמצאים פה מרצון או לא מרצון, מתפתחת תחושת שייכות למקום שבו אנשים חיים למשך כל כך הרבה שנים

מונים אהרון:       שנית, וזה מחזיר אותי ל-7 באוקטובר

מונים אהרון:  אחרי התקפת הטרור הנוראית שכולם עברו, אני ב-8 באוקטובר בתור אחד הנציגים של הקהילה קיבלתי עשרות של שיחות טלפון מאנשים מהקהילה שמתחננים לעזור להם להתגייס לצה"ל כדי להגן על המקום הזה שהם נמצאים בו

מונים אהרון:  אני באופן אישי איבדתי חברים ישראלים

מונים אהרון:  הייתי בעשרות הלוויות בדרום של אנשים שהכרתי, או למדנו יחד או עבדנו יחד או הכרנו בדרך כזאת או אחרת

מונים אהרון:  אם זאת לא תחושת שייכות למקום הזה, ואכפתיות לאנשים שחיים בתוכה ולמדינה שאנחנו חיים בתוכה כל כך הרבה שנים, למרות הכול התחושה הזאת קיימת ואני רוצה להגיד שאף אחד לא יכול לקחת את זה כולל אנשים שעזבו את ישראל והגיעו לקנדה

מונים אהרון:  היום חלק גדול מהם נמצאים בחזית ראשונה להגנה על מדינת ישראל, שם בקנדה

אליהו (אלי) רביבו: אני יכול להעריך את זה מאוד

אליהו (אלי) רביבו:  אני חייב להתוודות שאם אני הייתי מבין הקהילה שלך הייתי נוהג כמות אלה שהתקשרו אליך וביקשו להתנדב

אליהו (אלי) רביבו:  הייתי עושה לפחות את אותו דבר, אני מודה

אליהו (אלי) רביבו:  אם אתה שם על המאזניים את אותה הקרבה ואת אותו מאמץ עם הניסיון של המדינה לתת לך כדי לבטא את השייכות והזיקה, ועל ידי זה אתה חוגג פה 15 שנה, מה רע? אחלה דיל, חייב להגיד

אליהו (אלי) רביבו:  ה-15 שנה הם לבושתנו כמדינת ישראל

אליהו (אלי) רביבו:  זה 15 שנה מיותרות

אליהו (אלי) רביבו:  זה 15 שנה יותר מידי

אליהו (אלי) רביבו:  אני מחפש את הטרמינולוגיה שבאמצעותה אני אבטא את אמונתי וגישתי, ועדיין היא תישאר מכובדת ואנושית

אליהו (אלי) רביבו:       אני חלילה לא רוצה לכם רע, חלילה וחס

אליהו (אלי) רביבו:  הנה אני מבהיר את זה חזור ואמור

אליהו (אלי) רביבו:  אני רוצה לכם רק טוב, רק לא פה

אליהו (אלי) רביבו:  זה פשוט

אליהו (אלי) רביבו:  אני לא רוצה לכבס את זה במילים, מצד אחד

אליהו (אלי) רביבו:  מצד שני, אני לא רוצה חלילה לדבר באופן לא מנומס ולא אנושי ולא תרבותי

אליהו (אלי) רביבו:  אני מדבר דיירקט

אליהו (אלי) רביבו:  אתה 15 שנה פה

אליהו (אלי) רביבו:  זה 15 שנה בעורמה, מיותרות

אליהו (אלי) רביבו:  כל שנייה היא יותר מידי, אתה וכל מי שהגיע בנסיבות האלה

אליהו (אלי) רביבו:  לא שום דבר אחר

אליהו (אלי) רביבו:  הנה אני אומר את זה הכי ברור בעולם

אליהו (אלי) רביבו:  נרדפתם בסודן, עצרתם במצרים

אליהו (אלי) רביבו:  שם לא נרדפתם

אליהו (אלי) רביבו:  תישארו במצרים

אליהו (אלי) רביבו:  מה אתם רוצים מאיתנו?      

מונים אהרון: אני רק רוצה להגיד שזה לא מדויק

מונים אהרון:  האירועים שגרמו לפליטים סודנים ואריתראים להגיע לישראל זה בגלל האירוע שקרה ב-2006 שבו כוחות הביטחון המצרים רצחו 27 פליטים סודנים

מונים אהרון:  חלקם הוחזרו לסודן ששם הם הוחזקו בכלא למשך שנים וחלקם אף נרצחו

מונים אהרון:  זאת הסיבה שבגללה אנשים הגיעו לישראל כמדינה דמוקרטית ומכבדת את זכויות האדם

מונים אהרון:      אני רוצה להגיד עוד משהו

מונים אהרון:  הסודנים שהגיעו לישראל הם לא רק בגלל שנרדפו במצרים ועברו רצח עם בסודן

מונים אהרון:  הקהילה היהודית כולל יד ושם בישראל היו הקהילה הראשונה בעולם שעמדה לצד קורבנות רצח העם בדארפור

אליהו (אלי) רביבו: את מידת האנושיות והחמלה שלנו אני לא צריך להוכיח לך

מונים אהרון: אני רק שואל איפה החמלה והאנושיות לאנשים שנמצאים פה?     

אליהו (אלי) רביבו: אני רק עונה

אליהו (אלי) רביבו:  את מידת האנושיות והחמלה שלי אני לא צריך להוכיח לך

אליהו (אלי) רביבו:  אני אומר לך, האנושיות שלי באה לידי ביטוי בכך שאני מוכן לעשות הכול כדי שיהיה לך טוב לא פה

אליהו (אלי) רביבו:  פשוט

אליהו (אלי) רביבו:  הנה, אני לא מכבס מילים ולא מהנדס ולא נעליים

אליהו (אלי) רביבו:  הצעתי לך מתווה

אליהו (אלי) רביבו:  נפגשנו פגישות בארבע עיניים והצעתי לכם הצעות מפתות מאוד

אליהו (אלי) רביבו:       אני עכשיו אענה לך בהמשך למה שסקרתי קודם, שאני מגיע מעת לעת לדרום תל אביב, אז מי שמכיר את דרך ההתנהלות של הוועדה, אני מגיע בכמה כובעים לצרכני השירות שמגיעים לפה לוועדה

אליהו (אלי) רביבו:  אם זה בסיעוד, אז פעם אני מגיע כנכד של איזו קשישה בבית חולים סיעודי, ואם זה חקלאות אז אני מגיע פעם אחת כמבקש עבודה בחקלאות, וכן הלאה

אליהו (אלי) רביבו:  אתה יודע לכמה עשרות רבות של מסתננים מאריתריאה וסודן פניתי כמתחזה אבל גם כחבר כנסת בבקשה להשתלב בעבודה? אבל זה לא לרמתם, אבל זה לא מספיק

ברהנה הגוס: כבוד היושב-ראש, אני הצעתי הצעה

ברהנה הגוס:  ישבתי עם שר החקלאות דיכטר

ברהנה הגוס:  הוא לא רוצה לקיים את התנאים בגלל שהם מבקשי מקלט

אליהו (אלי) רביבו: מה זה התנאים, לא הבנתי

ברהנה הגוס: הוא לא יכול לעשות להם ביטוח בחקלאות כי הם מבקשי מקלט

ברהנה הגוס:  יש הרבה דברים

ברהנה הגוס:  כבוד היושב-ראש, לפני מה שקורה צריך לחקור מה נעשה

ברהנה הגוס:  אנחנו ישבנו עם הקהילה

ברהנה הגוס:  1,500 אנשים רוצים ללכת לחקלאות

אליהו (אלי) רביבו: אתה מדבר על מי שקיבל הכרה או על מי שלא?     

ברהנה הגוס: לא

ברהנה הגוס:  כל מבקשי המקלט

אליהו (אלי) רביבו: אני שואל רגע שאלה את מינהל האכיפה

אליהו (אלי) רביבו:  מהגר עבודה שהוכר כפליט וקיבל מעמד, יש מניעה להעסיק אותו בחקלאות?     

יולי יואל אדלשטיין: קודם כל אין מניעה להעסיק גם אחד שלא הוכר כפליט

יולי יואל אדלשטיין:  כל נתין שנמצא פה בארץ, במיוחד נתיני סודן ואריתריאה שמחזיקים ברישיון ס(2)(א)(5), הם רשאים לעבוד בכל עבודה כולל בניין וחקלאות

יולי יואל אדלשטיין:  כל מעסיק במדינת ישראל שמעסיק נתין זר, גם אם הוא מחזיק ברישיון שהייה וגם אם לא, הוא מחויב לעשות לו ביטוח לאומי

אליהו (אלי) רביבו: איפה ה-1,500?     

יולי יואל אדלשטיין: אני לא מכיר את הסיפור הזה

ברהנה הגוס: צריך לשאול את חברך, חבר הכנסת דיכטר

אליהו (אלי) רביבו: אז הנה אני נתתי לך מענה

אליהו (אלי) רביבו:  הוא לא נותן את כל המענים

אליהו (אלי) רביבו:  אני נותן מענה

ברהנה הגוס: אין מקום בשבילם

אליהו (אלי) רביבו: תביא

אליהו (אלי) רביבו:  הנה, אני נותן לך מקום היום

ברהנה הגוס: אין תנאים שיכולים להחזיק אותם

אליהו (אלי) רביבו: היום אני נותן לך

ברהנה הגוס: אבל משרד החקלאות לא מאפשר

אליהו (אלי) רביבו: אני נותן לך

קיברום טוולדה: אדוני היושב-ראש, איך זה מסתדר בדיוק? מצד אחד אומרים, אתם לא שייכים, אתם לא רצויים פה, ומצד שני - - -      

אליהו (אלי) רביבו: אתם לא רצויים

דורון אביטל: זה בדיוק מה שאמרתי לך בחוץ קודם

אליהו (אלי) רביבו:  אבל כל זמן שאתם עדיין פה אנחנו מציעים לכם, בואו תעבדו

ברהנה הגוס: כבוד היושב-ראש, 15–16 שנה אותו משפט אומרים

ברהנה הגוס:  לזיכרוני זה אותו ראש הממשלה שלך, אדון ביבי שנמצא

ברהנה הגוס:  היה הסכם עם האו"ם כמו שאתה אומר

אליהו (אלי) רביבו: עזוב, בינתיים אתה פה, בוא תעבוד

ברהנה הגוס: אני עובד

ברהנה הגוס:  אני עובד ביותר חשוב ממה שאתה חושב

אליהו (אלי) רביבו: במה, אגב?     

ברהנה הגוס: אני עובד ביותר חשוב ממה אתה חושב

קריאה: במשרד הביטחון

ברהנה הגוס: אני לא אגיד לך איפה אני עובד

ברהנה הגוס:  יש הרבה דברים שהקהילה שלי עושה

ברהנה הגוס:  אנחנו גייסנו כמעט 150 אנשים בעולם לדוברות מה-7 באוקטובר עד עכשיו

ברהנה הגוס:  עושים למען ישראל הרבה דברים

אליהו (אלי) רביבו: אוי ואבוי

אליהו (אלי) רביבו:  אם לשם הגענו, אז אנחנו בבעיה יותר גדולה ממה שכולם יודעים מה-7 באוקטובר

אליהו (אלי) רביבו:  זאת עוצמתה וגודלה וחוסנה של מדינת ישראל

ברהנה הגוס: באמת אני מתבייש שכבוד היושב-ראש משווה אותנו ל-7 באוקטובר

ברהנה הגוס:  מאוד מתבייש

שפי פז: הוא לא אמר את זה

אליהו (אלי) רביבו: לא משנה

אליהו (אלי) רביבו:  זה מה שאתה רוצה לתרגם? תתרגם

אליהו (אלי) רביבו:  זה לא מה שאמרתי

ברהנה הגוס: אמרת, אוי ואבוי שאנחנו נגיע ל-7 באוקטובר בגלל שאנחנו פה

אליהו (אלי) רביבו: זה לא מה שאמרתי

אליהו (אלי) רביבו:  מישהו מכם הבין את זה שזה מה שאמרתי?     

שפי פז: לא

אליהו (אלי) רביבו: אז אני רגוע

אליהו (אלי) רביבו:  בואו נעבור הלאה

אליהו (אלי) רביבו:      אני פונה לרשות האוכלוסין וההגירה

אליהו (אלי) רביבו:  בשנים האחרונות עזבו פקחי הגירה לתפקידים אחרים

אליהו (אלי) רביבו:  אני מבקש לדעת מה הוא מצב כוח האדם כיום של מינהל האכיפה בכלל ובדרום תל אביב בפרט, אם יש חלוקה אזורית? כמה תקנים מאוישים היום וכמה לדעתכם צריכים להיות?      

יולי יואל אדלשטיין: אוקיי, אני אומר לאדוני ככה, אנחנו נמצאים היום בסך הכול בתוך המינהל עם 271 עובדים

אליהו (אלי) רביבו: כמה אנשי מטה, כמה אנשי שטח?      

יולי יואל אדלשטיין: תיכף אני אגע בזה

יולי יואל אדלשטיין:  מתוך ה-271 יש היום בשטח 13 צוותי אכיפה כאשר כל צוות אכיפה מונה ארבעה אנשים, זאת אומרת בסביבות 50 איש זה מה שיש בפריסה בשטח

אליהו (אלי) רביבו: מתוך כמה?     

יולי יואל אדלשטיין: מתוך 271

אליהו (אלי) רביבו: מה קורה עם עוד 120?     

יולי יואל אדלשטיין: יש עוד יחידות נלוות

יולי יואל אדלשטיין:  ישנם חוקרים וממוני ביקורת גבולות שהם נותנים את התמיכה לכל המעצרים ולכל התהליכים

אליהו (אלי) רביבו: מה שנקרא תומכי לחימה

יולי יואל אדלשטיין: זה תומכי לחימה, נכון

יולי יואל אדלשטיין:  ברגע שהצוות עיכב מישהו בשטח, הוא עושה לו בדיקה ראשונית בשטח ואז הוא מביא אותו ליחידה

יולי יואל אדלשטיין:  ביחידה יושבים חוקרים שהם עושים את השימוע ומקבלים את ההחלטה

יולי יואל אדלשטיין:  זה החלק של תומכי לחימה שיש לנו

אליהו (אלי) רביבו: כמה כאלה יש?     

יולי יואל אדלשטיין: יש כ-140 תומכי לחימה

שפי פז: הבעיה היא תקציבים

אליהו (אלי) רביבו: אני מנסה רגע להבין

אליהו (אלי) רביבו:  יש 170 ומשהו בפועל

אליהו (אלי) רביבו:  50 קומנדו

אליהו (אלי) רביבו:  נשאר 120

אליהו (אלי) רביבו:  איך יש 140?      

יולי יואל אדלשטיין: עוד פעם אני אומר

יולי יואל אדלשטיין:  יש גם את היחידה למבקשי מקלט

יולי יואל אדלשטיין:  יש לנו את המתקן באלבר שמספקת רישיונות השהייה למסתננים מבקשי המקלט

יולי יואל אדלשטיין:  יש לנו את מתקן יהלום ויש לנו את מתקן גבעון שזה הכלא שמחזיק

אליהו (אלי) רביבו: כלא גבעון ברמלה, איפה שהיינו

יולי יואל אדלשטיין: כן

אליהו (אלי) רביבו: אז זה שירות בתי הסוהר

יולי יואל אדלשטיין: שירות בתי הסוהר נותן לי את שירות האכסניה

יולי יואל אדלשטיין:  מי שמנהל את העצורים זה העובדים שלי

אליהו (אלי) רביבו: כמה אנשים?     

יולי יואל אדלשטיין: תלוי לפי העומסים, אבל אנחנו מחזיקים שם איזה 12 עובדים שהם מביאים אותם בפני בתי דין

יולי יואל אדלשטיין:  הם מממשים את ההחלטות, הם מחליטים מי טס, מי לא טס

אליהו (אלי) רביבו: אני מודה שלא הבנתי את הכול אבל 176 תקנים מאוישים

אליהו (אלי) רביבו:  מתוך כמה? מה אחוז המימוש?     

יולי יואל אדלשטיין: יש לנו היום פיזית 271 עובדים

יולי יואל אדלשטיין:  יכול להיות ויכוח, מה שנקרא, אם היינו 340 או היינו 170

אליהו (אלי) רביבו: אני מצטער, סליחה

אליהו (אלי) רביבו:  הלכתי קצת לאיבוד

אליהו (אלי) רביבו:  כמה תקנים יש במינהל האכיפה? כמה תקנים קיימים לא מאוישים?     

יולי יואל אדלשטיין: אני חוזר, אדוני

יולי יואל אדלשטיין:  יש ויכוח האם התקן הוא 340 עובדים או שהתקן הוא 376 עובדים

אליהו (אלי) רביבו: למה הוויכוח?     

יולי יואל אדלשטיין: זה מה שנקרא ויכוח פנימי בתוך הרשות

אליהו (אלי) רביבו: חלק עובדים שסונפו לפה או לא לפה

אליהו (אלי) רביבו:  הבנתי

אליהו (אלי) רביבו:  בוא נלך לכולי עלמא, 307

יולי יואל אדלשטיין: 340 זה מה שנקרא התקן לכאורה, ויש 271, זאת אומרת חסרים 70 עובדים

יולי יואל אדלשטיין:  מעבר ל-70 עובדים שחסרים, אדוני, אני רוצה להעלות סוגיה שהעליתי אותה גם בבית

יולי יואל אדלשטיין:  האנשים שעובדים במינהל הם אנשים שהתחילו, מה שנקרא, לפני שנים והם התבגרו

יולי יואל אדלשטיין:  יש לנו היום בערך 50 עובדים שהם מעל גיל 45, שאתה מבין שהם לא כל כך בנויים כבר לאכיפה

אליהו (אלי) רביבו: וואלה, תוציא אותי לאכיפה, אני לא מעט יותר מ-45

אליהו (אלי) רביבו:  תבדוק אותי

יולי יואל אדלשטיין: זה בסדר

יולי יואל אדלשטיין:  עוד דבר, כמו במשטרה יש קושי לגייס עובדים כי רמת השכר היא מאוד נמוכה

יולי יואל אדלשטיין:  אנחנו נמצאים כבר עשר שנים במשא ומתן להסכם קיבוצי

יולי יואל אדלשטיין:  עשר שנים, אדוני, שמתקיים משא ומתן בין האוצר להסתדרות והמדינה על הסכם קיבוצי

אליהו (אלי) רביבו: אני רוצה להיות טיפה אופטימי ולספר לך שהנושא הזה נמצא בטיפול מואץ

יולי יואל אדלשטיין: כן, כן, אז אני מקווה שהשנה באמת זה יגיע לפרקו ואנחנו נוכל להציע הצעות עבודה לעובדים שיבואו וייקלטו, כי היום מה שקורה זה שהבן אדם מגיש מועמדות, יושב בוועדה, שומע את השכר, קם באמצע הוועדה והולך

יולי יואל אדלשטיין:  יש לנו מה שנקרא את כל הדילמות מסביב

אליהו (אלי) רביבו: אוקיי, עכשיו אני ברשותך אשמח שתלמד אותי על סדר היום של 13 הצוותים

אליהו (אלי) רביבו:  מגיעים בבוקר למטה, מתפזרים לצוותים קבועים, למקומות קבועים, למשימות ייעודיות מוכתבות מראש או לחיפוש ספורדי? איך זה עובד?     

יולי יואל אדלשטיין: ברמת העיקרון אנחנו משתדלים לנצל באופן מיטבי את המשאב

דורון אביטל: הם לובשים מדים?     

אליהו (אלי) רביבו: סליחה, אתה לא ברשות דיבור

דורון אביטל: אני רוצה לזהות אותם

דורון אביטל:  אני מעולם לא ראיתי

אליהו (אלי) רביבו: מה אני אעשה שאני זה שמנהל את הדיון פה

אליהו (אלי) רביבו:  תמתין, תן לו את הקצב שלו

יולי יואל אדלשטיין: אנחנו משתדלים לנצל באופן מיטבי את המשאב

אליהו (אלי) רביבו: ברור

אליהו (אלי) רביבו:  אני עדיין שאלתי הלכה למעשה

אליהו (אלי) רביבו:  ספר לי את סדר יום העבודה שלהם

יולי יואל אדלשטיין: אנחנו מוכוונים משימות

יולי יואל אדלשטיין:  הצוות יודע לאיפה הוא הולך

יולי יואל אדלשטיין:  אנחנו עובדים על בסיס מידע מודיעיני, מנתחים את המידע שמתקבל על מקומות

אליהו (אלי) רביבו: מי המזינים של המודיעין?     

יולי יואל אדלשטיין: המזינים הם מכל קצוות הקשת, גם תלונות של אזרחים, גם מידע שאנחנו אוספים

יולי יואל אדלשטיין:  יש לנו קו טלפון ומייל שבו אנחנו מקבלים פניות

יולי יואל אדלשטיין:  אנחנו מנתחים את כל הפניות האלה ועל פי זה בונים - - -     

אליהו (אלי) רביבו: בקרב אותה אוכלוסייה אתם מפעילים גם סוכנים כחלק ממערך המודיעין?     

יולי יואל אדלשטיין: כרגע אסור לנו להפעיל סוכנים

יולי יואל אדלשטיין:  אנחנו מקבלים מידע באופן חופשי מאזרחים, ממעסיקים

יולי יואל אדלשטיין:  אנחנו מתכננים את יום העבודה בצורה עניינית ומקצועית על מנת שהצוות יגיע למקום שלכאורה יש מידע ששוהים בו שוהים בלתי חוקיים

יולי יואל אדלשטיין:  או שזה בבית ואז אנחנו הולכים לשופט להוציא צו כניסה לבית, או שזה מקום עבודה ואז אנחנו רשאים להיכנס למקום העבודה

אליהו (אלי) רביבו: או שזה ברחוב

יולי יואל אדלשטיין: או שזה ברחוב, נכון

יולי יואל אדלשטיין:  ברגע שהצוות הזה מגיע למקום שאמור להיות בו שוהה בלתי חוקי או מועסק בלתי חוקי, הוא מעכב, עושה את הבדיקה הראשונית האם הוא באמת חוקי או לא חוקי, ולאחר שהתברר שהוא לא חוקי, הוא מביא אותו ליחידה

יולי יואל אדלשטיין:  ביחידה מבוצע כבר הליך עמוק יותר של שימוע שבו מבררים את פרטי הזר ואת סיבת השהייה הבלתי חוקית שלו

יולי יואל אדלשטיין:  לאחר שהשתכנעו שהוא שוהה בלתי חוקי, כמובן שכל זה נעשה עם מתורגמן שזה אופרציה בפני עצמה

אליהו (אלי) רביבו: הם יודעים עברית מדהים

יולי יואל אדלשטיין: כשהוא מגיע ולא היה מתורגמן, אז הוא אומר שהוא לא הבין מה שאמרת לו

יולי יואל אדלשטיין:  אנחנו חיים את החיים האלה ביום-יום

יולי יואל אדלשטיין:  לאחר שהתקבלה החלטה הוא מועבר - - -      

אליהו (אלי) רביבו: אני עדיין מדבר על יום העבודה

קיברום טוולדה: דווקא מהפרוטוקולים עולה שמישהו שיודע עברית אומר שהוא יודע עברית

שפי פז: אני ראיתי בעיניים שלי את הבלוף הזה

אליהו (אלי) רביבו: אוקיי

אליהו (אלי) רביבו:  האם חלק מהעבודה מתבצעת שלא כתוצאה ממידע מודיעיני אלא סיבוב?     

יולי יואל אדלשטיין: כן, יש גם אירועים כאלה של פיקוח באזורים שהם רווי פוטנציאל לשהייה בלתי חוקית

יולי יואל אדלשטיין:  אנחנו עושים גם את זה

יולי יואל אדלשטיין:  זה תלוי באזור

אליהו (אלי) רביבו: יש שעות עבודה מוגדרות לצוותים?     

יולי יואל אדלשטיין: בדרך כלל אנחנו עובדים על פי מידע מודיעיני ולכן אנחנו יכולים לעבוד בבוקר, בלילה, באמצע הלילה

יולי יואל אדלשטיין:  זה מוכוון מודיעין בדרך כלל

אליהו (אלי) רביבו: הבנתי

אליהו (אלי) רביבו:  אנחנו נמצאים בחודש פברואר

אליהו (אלי) רביבו:  חודש ינואר, מה היה ההספק של 13 הצוותים?     

יולי יואל אדלשטיין: בחודש ינואר כמעט ולא התבצעה פעילות בגלל אירועי המלחמה

אליהו (אלי) רביבו: מהיום בבוקר עד עכשיו כמה אנשים נתפסו על ידי 13 כלי הרכב שלך?     

יולי יואל אדלשטיין: אני לא יודע להגיד לך מהיום בבוקר

אליהו (אלי) רביבו: תגיד לי על אתמול

אליהו (אלי) רביבו:  יוצאים 40 ומשהו איש עם סוואנות

אליהו (אלי) רביבו:  קמים בבוקר, יוצאים לעבודה

אליהו (אלי) רביבו:  כמה פירות הם הביאו איתם?     

יולי יואל אדלשטיין: אנחנו חזרנו לפעילות בערך ב-15 בינואר

אליהו (אלי) רביבו: אני שואל על אתמול, מר אדלשטיין

יולי יואל אדלשטיין: אני לא יודע להגיד לך על אתמול

יולי יואל אדלשטיין:  אתה רוצה, אני יכול לבדוק לך מאתמול, אבל נכון להיום מתחילת השנה, ממתי שחזרנו לפעילות נעצרו 96 שוהים בלתי חוקיים

אליהו (אלי) רביבו: כמה מתוכם בארץ מולדתם?     

יולי יואל אדלשטיין: שאלה שאין לי נתון כרגע

יולי יואל אדלשטיין:  אני יכול לבדוק את הדברים האלה

אליהו (אלי) רביבו: הבנתי

אליהו (אלי) רביבו:  מתי פעם אחרונה אחד או חלק מהצוותים שלך הגיעו לדרום תל אביב?      

יולי יואל אדלשטיין: לא בזמן האחרון

אליהו (אלי) רביבו: למה?         

יולי יואל אדלשטיין: אני אסביר לך למה

יולי יואל אדלשטיין:  כמו שציינתי, כמות הצוותים היא מצומצמת

יולי יואל אדלשטיין:  זה 13 בכל הארץ, אדוני

יולי יואל אדלשטיין:  בדרום תל אביב יש ריכוז גדול של נתינים שהם אינם ברי אכיפה

אליהו (אלי) רביבו: מר אדלשטיין, אני הסתובבתי איתך ביוני בדרום תל אביב

אליהו (אלי) רביבו:  סתם עמדנו בקיוסק וראינו כמה כאלה שעוברים

אליהו (אלי) רביבו:  חלק לא קטן מהם היו אזרחים זרים לא חוקיים

אליהו (אלי) רביבו:  אני מניח שאם מגיע רכב שלך סמוי עם עובדים שהם לא מוסגרים כאנשי אכיפה, בכלום מאמץ הרכב צריך לעשות כמה נגלות ביום

אליהו (אלי) רביבו:  זו התחושה שלי

אליהו (אלי) רביבו:  אני מזמין אתכם לאתגר אותי ולהזמין אותי מייד כשאנחנו מסיימים את התקציב בעזרת השם, לאיזה יומיים עבודה אתכם, פיזית

אליהו (אלי) רביבו:  אני רוצה להיות אתכם ברכב

יולי יואל אדלשטיין: אין שום בעיה, אדוני

יולי יואל אדלשטיין:  אתמול היה צוות בדרום תל אביב

יולי יואל אדלשטיין:  עיכבו שם שמונה או תשעה אנשים

יולי יואל אדלשטיין:  יש פעילויות כל הזמן בכל המרחבים

אליהו (אלי) רביבו: בעקבות מידע מודיעיני?     

יולי יואל אדלשטיין: לא

אליהו (אלי) רביבו: תוכל בבקשה לרשום לך לעדכן אותי מה קורה עם השמונה האלה, חתך, מאיפה הם, כמה זמן הם בארץ ואיך הסתיים הטיפול בעניינם?     

יולי יואל אדלשטיין: אדוני יקבל עדכון, אין שום בעיה

אליהו (אלי) רביבו: אני מודה לך, אדוני

שירה עבו: אפשר לשאול שאלה?     

אליהו (אלי) רביבו: כן

שירה עבו: אני רוצה לשאול שאלה את מר אדלשטיין

שירה עבו:  רשות האוכלוסין הודיעה שלא תתבצע אכיפה על העסקה של שוהים שלא כדין בתחומים ספציפיים במלונות וגם במוסדות סיעודיים, אם אני לא טועה

אליהו (אלי) רביבו: נכון

שירה עבו: נשאלת השאלה למה בעצם - - -      

אליהו (אלי) רביבו: אמנם הצגת את עצמך קודם - - -      

שירה עבו: שירה עבו, המוקד לפליטים ולמהגרים

שירה עבו:  ברגע שבן אדם באמת עובד במקום כזה במקום לעשות את זה מתחת לשולחן, למה שלא ניתן לו רישיון?     

שפי פז: למה שכן?     

שירה עבו: זאת הסיבה שאין אכיפה, כי מדינת ישראל זקוקה לעובדים האלה, אז למה במקום להסתכל לצד השני - - -      

אליהו (אלי) רביבו: אם מונים הנכבד והנעים לשיחה קיבל כבר תושבות, למה לא נאפשר לו גם להיבחר לכנסת או להציע את מועמדותו לרשות הממשלה? אם כבר, אז כבר

אליהו (אלי) רביבו:  מה שנקרא, חרבו דרבו

שירה עבו: הפוך

שירה עבו:  במקום שמשהו יהיה לא חוקי, אבל אנחנו לא מסתכלים - - -      

אליהו (אלי) רביבו: אז בואו נעשה אותו חוקי עד הסוף

שירה עבו: רישיון זמני

אליהו (אלי) רביבו: אבל אם אין אכיפה, זאת אומרת שלא נוגעים בו, אז למה אנחנו מוטרדים בעניינו?     

שירה עבו: ברגע שהוא יוצא מהמוסד הגריאטרי שהוא עובד בו כי אנחנו צריכים שהוא יעבוד בו, הוא יכול להיתקל בפקחים

יולי יואל אדלשטיין: גם אם נתקל בפקחים והוא אומר שהוא עובד במוסד גריאטרי, אנחנו יודעים לבדוק את זה

יולי יואל אדלשטיין:  אנחנו יודעים לתת לזה את תשומת הלב הראויה, ולא על כל אכיפה נותנים אשרה

שירה עבו: אין אינטרס של המדינה דווקא שהדברים יהיו על השולחן?     

אליהו (אלי) רביבו: אני ממש מעריך, גברת עבו, את הרצון שלך להקל על הצוות של מר אדלשטיין שלא יעבדו קשה וילכו לבדוק אם באמת הוא עובד באותו מוסד גריאטרי או לא

אליהו (אלי) רביבו:  תני להם, זה בסדר

אליהו (אלי) רביבו:  הם נמרצים, הם מעוניינים, חדורי מוטיבציה

אליהו (אלי) רביבו:  עצרו מישהו, עיכבו אותו, בודקים

אליהו (אלי) רביבו:  אם באמת הוא עובד במוסד או בעיסוק שמדינת ישראל החליטה שהיא לא אוכפת ולא מממשת לגביו, משחררים אותו אחר כבוד באותו רגע

שירה עבו: נראה לי אינטרס של כולנו שהדברים יהיו על השולחן, על הנייר, לא שאנחנו מסתכלים לצד השני ותעבוד בינתיים במוסד

דורון אביטל: האינטרס היחידי הוא שלה, שיהיה לה מקום עבודה שתוכל לממן אותו

אליהו (אלי) רביבו: אני לא מקבל את ההשתלחויות האלה

דורון אביטל: אבל זה אמיתי

אליהו (אלי) רביבו: אני רוצה להתחייב בפניך, לפחות זאת התחושה שאני מאוד משוכנע בה, שכל מי שמגיע לעסוק בתחום כמו שגברת עבו עוסקת, עושה את זה מתוך שליחות, והשכר הוא הנושא המשני שעומד נגד עיניה

דורון אביטל: בסוף השכר שלה זה על חשבון הילדים שלי ועל מקום המגורים שלי

אליהו (אלי) רביבו: אתה יכול להגיד את זה גם כן על עורכי דין שמייצגים אנסים

שפי פז: נכון

דורון אביטל: עדיין הם לא עושים את הכול בדרום תל אביב

אליהו (אלי) רביבו: אתה צודק

אליהו (אלי) רביבו:  אנחנו פה בשביל לטפל בזה

דורון אביטל: אני כבר עשור רץ כדי לטפל בנושא הזה

דורון אביטל:  קודם כל אני רוצה להגיד תודה לאמיר שבאמת הקימו שם צוות

דורון אביטל:  זה האור בקצה המנהרה ותודה לך על מה שאתה עושה

דורון אביטל:       אני רוצה להגיד כמה דברים שקורים בדרום תל אביב לילדים שלי

דורון אביטל:  הילדים שלי לא יכולים לצאת מהבית

דורון אביטל:  הילדים שלי הולכים לשחק כדורגל, הם מקבלים מכות במגרש כדורגל בקריית שלום

דורון אביטל:  לא תגיד בשפירא, לא תגיד בנווה שאנן

אליהו (אלי) רביבו: בשפירא ונווה שאנן זה כן בסדר?      

דורון אביטל: הם מגיעים גם לשכונות שהם לא גרים שם

דורון אביטל:  הם פשוט מסלקים אותם במכות

דורון אביטל:  כשאני מגיע לשם הם מזמינים לי משטרה

דורון אביטל:  אריתראים מזמינים משטרה ותוך שתי דקות המשטרה מגיעה ואני נעצר

מונים אהרון: זה אולי כי אתה רודף את הילדים?     

אליהו (אלי) רביבו: גם הילדים שלו רודפים ילדים במגרש משחקים?     

דורון אביטל: אתה מבין את החוצפה שיש להם?      

מונים אהרון: השאלה אם יש נתונים על מה שהוא אומר

גלעד הלחמי: יש תיעודים, לא רק נתונים

מונים אהרון: אנחנו מכירים את הפעילות שלו באזור כי הוא מפרסם את הכול

דורון אביטל: מעבר לזה, ב-7 באוקטובר הופתענו

דורון אביטל:  מי מבטיח לי שמחר-מוחרתיים הם לא יפתיעו אותי? מעבר לזה, מה שלא מספרים לכם על הסודנים, שהם שולטים היום בכל שוק הסמים בדרום תל אביב

דורון אביטל:  הבדואים שמעבירים כמויות של סמים מטורפות לתוך דרום תל אביב, והסודנים שמשווקים אותם החוצה - - -     

אליהו (אלי) רביבו: לשווק זה לא שולט

דורון אביטל: אין בעיה, הוא מפיץ

אליהו (אלי) רביבו: מפיץ, כן

ברהנה הגוס: אף אחד לא מפיץ

אליהו (אלי) רביבו: מפיצים

אליהו (אלי) רביבו:  ראיתי

ברהנה הגוס: אף אחד לא מחזיק

אליהו (אלי) רביבו: לגישתך, את מי שתפסנו כבר עוסק בתחום המהולל, הוא בר הרחקה או לא?      

ברהנה הגוס: מי שעובר עבירה, הוא צריך לטפל כמו שחוק צריך לטפל בו

אליהו (אלי) רביבו: לא, לא, אני שואל אותך שאלה

אליהו (אלי) רביבו:  נתין זר שמכר סמים, הוא בר הרחקה או לא?     

ברהנה הגוס: לשאלתך, אתה והממשלה הבאתם שגריר של דיקטטור בארץ - - - 

ברהנה הגוס:  לא עושים שום דבר

אליהו (אלי) רביבו: אני שאלתי שאלה, תענה עליה תשובה

מונים אהרון: אני יכול לענות?     

אליהו (אלי) רביבו: כן

קיברום טוולדה: כמו שברהנה אמר, כל פושע, צריך לטפל בו לפי החוק

קיברום טוולדה:  אני באופן אישי לא קובע את המדיניות של המדינה

קיברום טוולדה:  המדינה צריכה להחליט איך תטפל בפושעים

קיברום טוולדה:  אנחנו כקהילה נגד פשע

קיברום טוולדה:  אמיר שכח לציין שאנחנו, הפעילים בקהילה השותפים הכי אקטיביים

אליהו (אלי) רביבו: מתנדבים במשמר האזרחי

קיברום טוולדה: השותפים הכי אקטיביים של משטרת ישראל לפחות בתל אביב למנוע פשע, כולל ההסברה

שפי פז: אולי קודם תחנכו את הילדים שלכם לא לסחור בסמים

שפי פז:  לא עדיף?     

קיברום טוולדה: הילדים שלנו לא סוחרים סמים

קיברום טוולדה:  הילדים שלי לא סוחרים סמים

שפי פז: הילדים שלכם סוחרים בסמים

שפי פז:  אנחנו רואים אותם, אנחנו מתעדים אותם

שפי פז:  הם סוחרים בסמים

אליהו (אלי) רביבו: שפי פז, תודה

דורון אביטל: מעבר לזה שלא רק סמים, גם פעם אחרי פעם הצגתי נתונים למשטרה על אמל"ח, ויש להם

דורון אביטל:  ראינו בפרעות האחרונים שיש להם אמצעי לחימה

דורון אביטל:  לא סכינים, אמצעי לחימה חמים

דורון אביטל:  אני אומר עוד פעם, הופתענו ב-7 באוקטובר

דורון אביטל:  מי מבטיח לנו שהם לא יפתיעו אותנו יום אחד גם בדרום תל אביב?      

אליהו (אלי) רביבו: דורון אברהמי, אני ממש מוחה פעם נוספת

אליהו (אלי) רביבו:  יש לנו פה שירותי ביטחון ומודיעין

אליהו (אלי) רביבו:  אנחנו צריכים לסמוך עליהם שהם יידעו

דורון אביטל: אני שייך לחלק מכוחות הביטחון והמודיעין והמילואים וכל השאר, ועדיין מפתיעים אותנו כל פעם מחדש

אליהו (אלי) רביבו: טוב, אז אנחנו צריכים להיות אופטימיים

אליהו (אלי) רביבו:  זה לא אומר שאם גופי המודיעין כשלו ב-7 באוקטובר, אז הם יפספסו עוד אירועים

שפי פז: אבל הם כשלו גם ב-2 בספטמבר ובנובמבר

שפי פז:  כל המהומות שלהם הם כושלים, נכון? אני ראיתי מהבית את המהומות האלה

דורון אביטל: אני רוצה להגיד משהו

דורון אביטל:  אני נגד ה"יהיה בסדר"

דורון אביטל:  אצלי אין "יהיה בסדר"

דורון אביטל:  אני נלחם על הבית שלי כדי שיהיה בסדר

דורון אביטל:  אני לא אומר את הסיסמה הזאת, יהיה בסדר

אליהו (אלי) רביבו: אני חייב להתוודות שאם אני הייתי במקומך, הייתי פועל לפחות כמוך

גלעד הלחמי: אגב, האלימות הייתה של מתנגדי המשטר, לא של תומכי המשטר

גלעד הלחמי:  זה גם שכחנו לציין פה, כי דיברו על להעיף את תומכי המשטר

גלעד הלחמי:  מי שהתחיל את האלימות היה מתנגדי המשטר

גלעד הלחמי:  הרי איך התחילו המהומות? היה כנס של תומכי משטר

גלעד הלחמי:  מי שבא לפוצץ את הכנס באלימות היה מתנגדי המשטר, זאת אומרת שאלו אלימים ואלו אלימים

גלעד הלחמי:  אנחנו לא צריכים לא את זה ולא את זה

קיברום טוולדה: המחאה יצאה משליטה

גלעד הלחמי: בהולנד, בשבדיה, באנגליה, בנורבגיה, בכל המדינות האלה יוצאת משליטה

אליהו (אלי) רביבו: תודה רבה

אליהו (אלי) רביבו:      כידוע, אני רואה ביציאה מרצון קרן אור קטנה מאוד אבל עדיין קרן אור בולטת בתוך העולם המתסכל של השוהים הבלתי חוקיים ושל מהגרי העבודה

אליהו (אלי) רביבו:  אני מבקש לדעת מה כולל הליך היציאה מרצון, בקצרה, כי כולנו כבר מכירים אבל עדיין צריך לזה התייחסות, ולקבל סקירה כמה מסתננים יצאו בשנת 2023 מרצון

אליהו (אלי) רביבו:  האם יוצאים כעת פחות מסתננים בשנה משנים קודמות? מה הצפי לשנת 2024? מה הם האתגרים? האם מכובדי צפה בעלייה בגרף של בקשת היציאה מרצון החל מה-7 באוקטובר?      

יולי יואל אדלשטיין: אוקיי, אז בשנת 2023 יצאו מהארץ 3,459 איש

יולי יואל אדלשטיין:  אנחנו עושים מאמצים גדולים מאוד לאתר עוד יעדים שיהיו מוכנים לקבל את האוכלוסייה הזאת אליהם, כולל הגברת האפשרות להוציא לקנדה

יולי יואל אדלשטיין:  אנחנו כרגע נמצאים גם בקשר עם ארצות הברית שיפתחו לנו איזה חלון, ויש לנו מדינות נוספות למרות שהמדינות באירופה די צמצמו - - -      

אליהו (אלי) רביבו: הם התעוררו

אליהו (אלי) רביבו:  אמנם מאוחר מידי אבל התעוררו

יולי יואל אדלשטיין: נכון, אז הם בסך הכול די צמצמו את זה

יולי יואל אדלשטיין:  בכל מקרה סתם ככה בשביל לסבר את האוזן, יש לנו אמנם לא כמויות גדולות, אבל יש גם כאלה שחוזרים לאריתריאה, לאסמרה, למדינת המקור שלהם

יולי יואל אדלשטיין:  בינואר-פברואר יצאו 29 איש לאסמרה

אליהו (אלי) רביבו: אתה ביקשת מקום שיסכים לקבל אותך, דמוקרטי, להכיר בזכויות שלך כפליט

אליהו (אלי) רביבו:  מצאתי לך

אליהו (אלי) רביבו:  אתה אמרת וזה גם מצולם

אליהו (אלי) רביבו:  מצאנו

קיברום טוולדה: אני רוצה שהדיון יהיה ענייני

אליהו (אלי) רביבו: מאוד ענייני

אליהו (אלי) רביבו:  מה אמרת לי? אם תימצא מדינה דמוקרטית, נאורה שתסכים לקבל אותי כפליט על כל הזכויות שלי כפליט, אני רוצה ללכת

אליהו (אלי) רביבו:  אני אמרתי לך, מצאתי לך

אליהו (אלי) רביבו:  זה בחינם

אליהו (אלי) רביבו:  אתה מקבל כסף, אתה מקבל כרטיס טיסה, אתה מקבל אשרת עבודה

קיברום טוולדה: אני כבר אמרתי שאני לא באתי לחפש איכות חיים פה

אליהו (אלי) רביבו: אבל אני רוצה לשפר לך אותה

קיברום טוולדה: אנחנו פליטים, אנחנו מבקשי מקלט כאן

אליהו (אלי) רביבו: בוא לא נעשה פרסה

אליהו (אלי) רביבו:  אתה בחור רציני

קיברום טוולדה: אני לא עושה פרסה

אליהו (אלי) רביבו: אני קלטתי שאתה בחור רציני

קיברום טוולדה: אני עניתי לאדוני שהקהילה שלי, אין לה שום עניין להישאר פה בישראל

קיברום טוולדה:  אם תמצא מדינה בטוחה - - -     

אליהו (אלי) רביבו: מצאתי

קיברום טוולדה: אבל אדוני כרגע מדבר איתי ומצביע עליי

קיברום טוולדה:  אני מדבר על כמה אלפים שנמצאים פה מקהילה שלי

קיברום טוולדה:  אם מדינת ישראל לא מוכנה לכבד את אמנת הפליטים ותמצא מדינה שהיא תבטיח את הביטחון שלנו כקהילה, כאנשים שבחרנו מסכנת חיים, לא אני, לא אחד, אנחנו נביא עוד עשרות אלפים

ברהנה הגוס: אדוני, לשאלך

ברהנה הגוס:  האם מדינת ישראל מוכנה לוותר על חתימה על אמנת פליטים?     

אליהו (אלי) רביבו: מה, אני בראיון אצלך? לא הבנתי

אליהו (אלי) רביבו:  אני שאלתי אתכם שאלה

אליהו (אלי) רביבו:  עניתם לי

אליהו (אלי) רביבו:  אני לוקח ברצינות את מה שאתם אומרים לי

אליהו (אלי) רביבו:  אני מתייחס לזה בכובד ראש, ונתתי לך מענה

שפי פז: אולי לפני שדואגים לביטחון שלהם, שאני לא יודעת למה הם עזבו, ידאגו קצת לביטחון שלנו? לנו אין זכויות, אין זכות לביטחון? מה החוצפה הזאת שרצה פה?      

דורון אביטל: איפה הילדים שלי גדלים?      

אליהו (אלי) רביבו: אל תפתחו לי פה בבקשה נושאים משניים

אליהו (אלי) רביבו:       יש לי שאלה

אליהו (אלי) רביבו:  אתה אמרת שכמה עשרות יצאו השנה מרצון?      

יולי יואל אדלשטיין: עד היום הוצאנו מעל 300 איש שיצאו מרצון

אליהו (אלי) רביבו: מתוכם כמה עשרות לאריתריאה

יולי יואל אדלשטיין: 29 איש יצאו

אליהו (אלי) רביבו: כמה מהם נרצחו כשהם נחתו?     

יולי יואל אדלשטיין: אף אחד לא נרצח

אליהו (אלי) רביבו: כמה מהם נכלאו?     

יולי יואל אדלשטיין: אף אחד לא נכלא

אליהו (אלי) רביבו: כמה מהם ביקשו מקלט פה?     

יולי יואל אדלשטיין: אני לא יודע

יולי יואל אדלשטיין:  יכול להיות שהם ביקשו והם סגרו את הבקשה שלהם

אליהו (אלי) רביבו: אתה תוכל בבקשה להוציא לי, מכובדי, נתון? כל אותם נתינים זרים שב-2023 ו-2024 יצאו מישראל לאריתריאה, כמה מהם ביקשו הכרה כפליט? כמה מהם קיבלו הכרה כפליט?      

יולי יואל אדלשטיין: אני מניח לא היו כאלה שקיבלו הגנה כפליט אבל אני אבדוק לך כמה מהם, היה להם בקשות מקלט פתוחות ולאור היציאה מרצון הם סגרו את הבקשה

אליהו (אלי) רביבו: מאוד חשוב לי לדעת

יולי יואל אדלשטיין: אין שום בעיה, אני אעדכן אותך

אליהו (אלי) רביבו: תודה

אליהו (אלי) רביבו:  אם תוכל בבקשה לומר לי כמה מהם נרצחו או נכלאו

יולי יואל אדלשטיין: אף אחד

יולי יואל אדלשטיין:  אנחנו, אדוני היושב-ראש, מנהלים מעקב שוטף אחרי כל אלה שיוצאים גם למדינה השלישית וגם למדינות המקור

יולי יואל אדלשטיין:  אנחנו מתקשרים אליהם כשמגיעים ושואלים לשלומם

יולי יואל אדלשטיין:  אנחנו מנהלים שיחות עם כל מי שיצא ואנחנו מוודאים את שלומו, גם למדינות המקור וגם למדינות השלישיות

יולי יואל אדלשטיין:  זה לגבי מצבם ושלומם

יולי יואל אדלשטיין:      אנחנו עושים מאמצים להגדיל את כמות היוצאים מרצון, רק אני רוצה לציין לאדוני שלפי כמות התקציב ששמו לי השנה, זה פחות מחצי משנה שעברה, אז אנחנו צריכים לקחת בחשבון שאם זה התקציב שיישאר, אז המספרים יהיו בהתאמה

יולי יואל אדלשטיין:  שנה שעברה באמת עשינו מאמץ

יולי יואל אדלשטיין:  כפי שאדוני יודע, קיבלנו מהשר לנגב והגליל - - -      

אליהו (אלי) רביבו: אני אשמח אם תיגע במספרים

אליהו (אלי) רביבו:  30 מיליון שקל קיצוץ תקציב שהוא מהווה כ-50% מהתקציב הכולל של המינהל, החלטה שאני לא מצליח להבין אותה

אליהו (אלי) רביבו:  צריך לתת לזה ביטוי כאן

יולי יואל אדלשטיין: אני שם את הנקודה הזאת על השולחן כי היא אבן בוחן ליכולות שלנו

אליהו (אלי) רביבו: אגב, חשוב רגע שנבהיר שבאותה נשימה שקיבלו את ההחלטה לקצץ 50% מהתקציב שמראש היה נמוך, מבינים שהולכים להגיע לפה עשרות אלפי עובדים זרים, משמע צריכים ביצוע אכיפה מוגבר יותר, אז במקום שה-30 יעלה ל-40 שזה בערך החוסר שהיה, ומ-40 ל-80 כי הכמות הולכת להיות מוכפלת, אז מקצצים את זה ב-30

גלעד הלחמי: זו בדיוק הסכנה

גלעד הלחמי:  ראית כמה פקחים הוא אומר לך שיש

גלעד הלחמי:  הרשות הזאת לא עובדת כבר שנים

גלעד הלחמי:  אין פקחי הגירה ואנחנו מפחדים ממצב שממילא יש לך כבר את ה-100,000 הלא חוקיים היום

אליהו (אלי) רביבו: גלעד, זה פשוט לא הוגן

אליהו (אלי) רביבו:  אתה מבטל לי עכשיו את כל הסקרנות שלי לקראת ימי העבודה שאני מתלווה לצוותים

אליהו (אלי) רביבו:  תן לי לחוות את זה

גלעד הלחמי: כי כבר יש לנו את ההיסטוריה ואנחנו מפחדים

אליהו (אלי) רביבו: תן לי לחוות את זה

אליהו (אלי) רביבו:  אני הזמנתי את עצמי וקיבלתי אישור חריג

אליהו (אלי) רביבו:  תן לי לחוות את זה בעצמי

גלעד הלחמי: אתה רואה את המספרים

גלעד הלחמי:  המספרים לא יכולים לטפל - - -     

אליהו (אלי) רביבו: תן לי לחוות את זה בעצמי

אליהו (אלי) רביבו:  אולי אני אסייע להם לטייב תהליכים?     

גלעד הלחמי: אנחנו מפחדים שיהיה פה עוד יותר קטסטרופה

שפי פז: בסופו של דבר לא אכפת לנו אם אריתראים או הודים או סרילנקים או מה שלא יהיה

שפי פז:  אנחנו דיברנו על זה

שפי פז:  אם לא יהיה פיקוח הדוק בטירוף על העובדים הזרים שאתם מביאים, אז זה לא משנה, כי באמת לנו לא משנה אם מדובר בגיאורגים, אריתראים או בהודים

שפי פז:  הם משתקעים אצלנו, הם מקימים משפחות, הם משתלטים לנו על כל המשאבים והם מביאים איתם גם את הפשיעה

שפי פז:  אין לך סוף לזה

דורון אביטל: ועוד לא נתקלת באוקראינים שעושים את גביית החובות והם משתייכים לכל המאפיות ועושים לך פרוטקשן

גלעד הלחמי: אתם יוצרים בעיה הפוכה, אני אגיד לך למה, כי היום פיליפיני שמבין שהוא יכול לעזוב את המעסיק שלו, את הזקן שהוא בא לסעוד כי יותר שווה לו לעבוד בפיצוציה, אבל משרד הפנים לא יאכוף ואף אחד לא יאכוף עליו, אז הפיליפיני הבא והתאילנדי הבא שתביא גם יעזוב את העיסוק

אליהו (אלי) רביבו: גלעד, אתה צודק

אליהו (אלי) רביבו:  אתה נכנס לדלת פתוחה

אליהו (אלי) רביבו:  אני נמצא בטיפול מתמיד בסוגיה

אליהו (אלי) רביבו:  אני שמח לעדכן אתכם שקבעתי פגישה עם מנכ"ל רשות האוכלוסין וההגירה ועם ראש מינהל עובדים זרים החדש

אליהו (אלי) רביבו:  אני שוב פעם מבקש לאחל לו הצלחה

אליהו (אלי) רביבו:  כל מטרת הפגישה היא למצוא דרכים יצירתיות איך מתקפים מצד אחד, ומצד שני קובעים החלטות ותקנות חדשות שיצרו את צעדיהם של כל אותם 'כוכבים'

יולי יואל אדלשטיין: לשאלת אדוני

יולי יואל אדלשטיין:  אדוני שאל לגבי הפעילות היזומה שהתקיימה אתמול בדרום תל אביב, אז הצוות עצר אתמול שבעה איש, ארבעה גיאורגיים, שני נתינים פיליפינים ונתין גינאי אחד

יולי יואל אדלשטיין:  זה בפעילות יזומה בדרם תל אביב

אליהו (אלי) רביבו: יישר כוח

מונים אהרון: אפשר להתייחס לנושא היציאה מרצון?     

אליהו (אלי) רביבו: כן

מונים אהרון: תודה אדוני היושב-ראש

מונים אהרון:  לגבי הנושא רציתי לשאול את יוסי אדלשטיין שאלה, האם יש מבקשי מקלט שחזרו לסודן בשנה הזאת?     

יולי יואל אדלשטיין: יש בשנה הזאת גם אנשים שחזרו לסודן

יולי יואל אדלשטיין:  דיברנו איתם בטלפון

יולי יואל אדלשטיין:  הם פגשו את המשפחות שלהם והם חיים ושלמים

מונים אהרון: בשנה הזאת

גלעד הלחמי: אגב, תדעו שיש שחוזרים וחוזרים עוד פעם לפה

גלעד הלחמי:  לקחו כסף, הלכו וחזרו לפה

אליהו (אלי) רביבו: פגשנו כאלה

אליהו (אלי) רביבו:  את לא זוכרת בחנות מכולת שנכנסתי?      

גלעד הלחמי: לקחו את הכסף, הלכו וחזרו

אליהו (אלי) רביבו: קודם כל זה לא בקטע של בעורמה

אליהו (אלי) רביבו:  יוצאים כתיירים

אליהו (אלי) רביבו:  יוצאים, נופשים, מתחתנים

מונים אהרון: אפשר להתייחס לנושא הדיון של יציאה מרצון?     

אליהו (אלי) רביבו: כן

מונים אהרון: תודה

מונים אהרון:  אני רק רוצה להגיד שלפי הנתונים האחרונים מסודן, כ-30 מיליון אנשים נמצאים תחת סכנת רעב

מונים אהרון:  יותר מ-10 מיליון פליטים והמדינה בקריסה טוטאלית

מונים אהרון:  אני ממש מופתע מזה, כי יש רק שדה תעופה אחד שהוא אפילו לא בין-לאומי, שהוא פועל במדינה כאשר הכול יצאו משירות בגלל הלחימה שקורית שם

מונים אהרון:  יותר מ-6 מיליון פליטים מסודן יצאו בחודשים האחרונים למדינות השכנות כפליטים, אז ממש מופתע מהנתון הזה

מונים אהרון:      לגבי היציאה מרצון, אני חושב ששוחחנו אז על התוכנית ואני חושב גם היו לי שיחות מאוד ארוכות עם עדן על התוכנית שלך, על ההכשרות לצורך יציאה מרצון

מונים אהרון:  עדן כמובן וגם הלשכה שלך לא קיבלה את ההערות, ואני רוצה לחזור עליהן פה שוב

מונים אהרון:  לפי הנתונים האלה כ-3,000 אנשים יוצאים כל שנה למדינות מערביות, כלומר הרוב המוחלט של הפליטים שיוצאים מישראל הם כן הולכים למדינות מערביות כמו קנדה וארצות הברית, ואנחנו רואים גם את הנתונים האלה בקרב הקהילה שאנשים רוצים לצאת

מונים אהרון:  מה החסמים והמכשולים שעומדים מולם? חלק מהתוכניות שלפיהן הם יוצאים לקנדה בעיקר, זה חוסר הכשרות ושפה

מונים אהרון:  אם המדינה יכולה לאפשר תנאים טובים יותר לאנשים שנמצאים פה מבחינת לקבל הכשרות מקצועיות בתחומים רבים, התחומים המבוקשים במדינות מערביות, יכולת לרכוש שפה, היכולת בעצם תגביר גם את היכולת של האנשים האלה להתחבר עם המערכות שבמדינות מערביות ובעקבות זה אנשים יוכלו לצאת

מונים אהרון:       אנחנו רואים שמה שקורה זה ההיפך בעצם

מונים אהרון:  המדינה מרעה את התנאים לאנשים האלה, מקשה יותר ויותר וזה דוחף את האנשים לעוני ולא מאפשר להם לקבל הכשרות

אליהו (אלי) רביבו: על פי תקנון הכנסת אני חייב לסיים את הדיון

אליהו (אלי) רביבו:  אני שומר חוק

אליהו (אלי) רביבו:  אני שומע את מה שאתה אומר

אליהו (אלי) רביבו:  אנחנו נמשיך את הנושא מחוץ לאולם הדיונים

אליהו (אלי) רביבו:  עדן יעמוד איתך בקשר

אליהו (אלי) רביבו:  אני מדבריך מבין שאם אנחנו כמדינה נדאג להכשרת שפה והקניית מקצוע נדרש, אזי נוכל לעודד עזיבה מרצון באופן מוגבר

אליהו (אלי) רביבו:  אני שמח ואופטימי

אליהו (אלי) רביבו:       אני מבקש ממר אדלשטיין היקר להצטרף ליומיים עבודה שיתואמו מראש כדי לראות בשטח את עבודת פקחי האכיפה, ללמוד אחר האתגרים שעומדים בפניהם ולנסות לטייב את התהליכים ככל ונצליח

אליהו (אלי) רביבו:  אני מבקש מרשות האוכלוסין מידע על שבעה האנשים שנעצרו אתמול בדרום תל אביב כמקרה בוחן, מה קורה איתם, איך מסתיים הטיפול, מאיפה הם, אופן הטיפול וההחלטות לגביהם

אליהו (אלי) רביבו:      הוועדה מבקשת נתונים על השנים 2023–2024 של נתינים זרים שחזרו לאריתריאה ולסודן, כמה ביקשו הכרה כפליט וכמה קיבלו

אליהו (אלי) רביבו:  אני רוצה לדעת אם היו כאלה שקיבלו, כמה בקשות מקלט פתוחות וכמה סגורות, וכמה כאלה שסגרו את בקשתם באופן יזום לאחר היציאה מרצון

אליהו (אלי) רביבו:  אגב, אני מניח שזה אקוויוולנטי כי כל מי שייצא כבר סוגר את הבקשה

אליהו (אלי) רביבו:      הוועדה תמשיך לעקוב אחר יציאה מרצון, מספר הפקחים והתקציב למינהל האכיפה

אליהו (אלי) רביבו:  אני כאמור אפגש עם מנכ"ל רשות האוכלוסין, עם ראש מינהל העובדים הזרים ועם ראש מינהל האכיפה כדי לעזור ולקדם את הנושא

אליהו (אלי) רביבו:       אני מודה לכם על הקשב, על התובנה ועל הנתונים החדשים שסיפקתם לי

אליהו (אלי) רביבו:  כתוב שאין בית מדרש שאין בו חידוש, אז אין דיון שגם אם אני מכיר את הנושאים, שאני מסיים אותו מבלי שלמדתי עוד נתונים חדשים

אליהו (אלי) רביבו:  הישיבה נעולה